LV Eiropas Savienības Oficiālais Vēstnesis C 69/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 69/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“NEWMARKET SAUSAGE”

EK Nr.: UK-PGI-0005-0882-21.06.2011

AĢIN ( X ) ACVN ( )

1. Nosaukums:

“Newmarket Sausage”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.).

3.2. Produkta apraksts, uz kuru attiecas nosaukums (1):

“Newmarket Sausage” jeb Ņūmārketas desa ir cūkgaļas desa ar garšvielām, kas gatavota, izmantojot svaigus gaļas izcirtņus no nesadalīta liemeņa, pleca vai vēderdaļas un pievienojot garšaugu un garšvielu izlasi.

Pēc izskata nevārītajai desai ir cūkgaļas dabiskā košā sārti bēšā krāsa ar redzamiem garšvielu punktiņiem, tās struktūra ir sausa un rupja ar redzamiem liesas gaļas un tauku gabaliņiem, kas padara to pamatīgāk košļājamu. Desā dominējošā ir cūkgaļas garša, un to papildina vidēji stipra garšaugu un garšvielu izlase, kuru izmanto tās ražošanā, lai gan garša un krāsa var atšķirties atkarībā no ražotāja izmantotā garšvielu maisījuma.

Ņūmārketas desās tradicionāli izmanto šādu garšvielu kombinācijas, kurām jāveido ne vairāk kā 3 % no gatavā produkta:

— melnie pipari,

— baltie pipari,

— sāls,

— timiāns,

— pētersīļi,

— muskatrieksts.

Papildus var būt pievienots no kaltētiem citroniem izgatavots dabīgais aromatizators kā antioksidants, sulfīti kā konservants un nātrija fosfāts kā saistviela. Desās jābūt vismaz 70 % gaļas saturam, kurā ietilpstošo tauku saturs ir ne mazāks kā 20 %. Atlikumā ietilpst maize, sausiņi un ūdens atkarībā no ražotāja receptes.

Ņūmārketas desu garums parasti ir aptuveni 10–15 cm, to diametrs ir 2,5–3,5 cm, un pēc izskata tās ir nedaudz ieliektas. Tās tiek ražotas arī kā sardeles veida desa, kuras garums ir 8–12 cm, kokteiļdesiņa (6 cm) un lielā desa (“jumbo”) (20–24 cm).

Tās tiek pārdotas ar mazumtirgotāju un delikatešu veikalu starpniecību vai nu fasētā, vai nefasētā veidā no letes.

3.3. Izejvielas (tikai pārstrādātiem produktiem):

Ņūmārketas desa ir cūkgaļas desa ar garšvielām, kas gatavota, izmantojot svaigus izcirtņus no nesadalīta liemeņa, pleca vai vēderdaļas un pievienojot garšaugu un garšvielu izlasi. Ņūmārketas desas pagatavošanā izmantotajai gaļai jābūt cūkgaļai, kas ir rupji kapāta, panākot rupju struktūru. Gaļas izcelsme var būt ārpus ģeogrāfiskā apgabala, tomēr tā nedrīkst saturēt ādu, skrimšļus, subproduktus vai jebkura veida mehāniski atdalītu gaļu.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Ņūmārketas desas ražošana, pārstrāde un sagatavošana jāveic noteiktajā ģeogrāfiskajā apgabalā; tas ietver arī izejmateriālu šādu sagatavošanu:

— gaļas malšana,

— garšvielu un citu sastāvdaļu pievienošana,

— sastāvdaļu sajaukšana un mīcīšana,

— iepildīšana dabīgā apvalkā,

— formēšana.

3.6. Īpaši noteikumi griešanai, rīvēšanai, iepakošanai u. c.:

Nav

3.7. Īpaši noteikumi marķēšanai:

Nav

4. Precīza ģeogrāfiskā apgabala definīcija:

Ņūmārketas desa tiek ražota Ņūmārketas pilsētā un reģionā ap to šādā ceļu sistēmā. No 37. savienojuma uz autoceļa A14, uz ziemeļiem pa autoceļu A142, pa kreisi pa River Lane, ietverot Fordham, tad pa Collins Hill līdz savienojumam ar autoceļu B1102. Pa kreisi no savienojuma pa B1102 līdz savienojumam ar A142. Tad virzienā uz ziemeļiem pa A142 līdz tā savienojumam ar A1123. Pa šo ceļu cauri Wicken ciemam ZR virzienā, nogriežoties uz dienvidiem pa Upware Road līdz Upware ciemam. Tālāk pa mazākas nozīmes ceļiem, proti, Great Drove, Headlake Drove, Little Fen Drove, Barston Drove, Fair Green līdz Reach ciemam. Tālāk līdz Swaffham Prior, pagriežoties uz dienvidrietumiem pa B1102 līdz Swaffham Bulbeck, pēc tam pagriežoties uz DA pa Swaffham Heath Road, šķērsojot A14 un tālāk līdz savienojumam ar A1304 un tad līdz Dullingham. Dullingham ciemā šķērso B1061 un tālāk pa Stetchworth Road un pa Ditton Green līdz Woodditton. Tad griežas pa labi (uz dienvidaustrumiem) pa Kirtling Road un tālāk pa Woodditton Road līdz Kirtling Green. Pagriežas pa kreisi (uz ziemeļiem) pa The Street virzienā uz Kirtling. Tālāk uz ziemeļaustrumiem no Kirtling; Upend ciemā pirmais pagrieziens pa labi (uz dienvidaustrumiem) virzienā uz B1063, tad pagriežas pa kreisi (uz ziemeļiem) pa B1063. Tālāk pa B1063 līdz atzarojumam uz B1085, kurā pagriežas uz ziemeļiem un turpina ceļu pa B1085 virzienā līdz Dalham, tālāk pa B1085, tad pagriežas uz ziemeļrietumiem virzienā uz Moulton līdz Kentford, nokļūstot atkal uz A14 un tālāk pa A14 uz rietumiem līdz 37. savienojumam.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ņūmārketas pilsēta ir bijusi slavena zirgu skriešanās sacīkšu vieta kopš 17. gadsimta. Desu ražošana attīstījās no cūku audzēšanas tradīcijas, kas bija saistīta ar zirgu skriešanās sacīkšu staļļiem, kuros tika turētas cūkas, lai tās apēstu staļļu barības atliekas un attīrītu skriešanās laukumus no atkritumiem. Kā liecina 1881. un 1891. gada tautas skaitīšana, jau līdz 20. gadsimta sākumam vairāki Ņūmārketas miesnieki bija sākuši ražot desas.

Ņūmārketa ir saistījusies ar zirgu skriešanās sacīkstēm, kopš karalis Džeimss I sarīkoja pirmās skriešanās sacīkstes šajā vietā 1622. gadā. Karalis apmeklēja Ņūmārketu 1604. gada 27. februārī, kad viņš piedalījās zaķu medībās tīrelī ap pilsētu, un kopš tā laika viņš bija biežs viesis šajā pilsētā. Pasaulē vecākās joprojām notiekošās zirgu sacīkstes, “Pilsētas kausu”, 1665. gadā Ņūmārketā iedibināja Čārlzs II, un kopš 1952. gada šajās sacīkstēs Ņūmārketas desas tradicionāli pasniedza kā daļu no balvām.

Mūsdienu staļļos vairs netiek turētas cūkas, bet Apvienotās Karalistes Austrumanglijas reģions, kur atrodas Ņūmārketa, ir pazīstams saistībā ar cūkkopību. Tas ir tādēļ, ka šajā reģionā galvenokārt koncentrējas laukkopības/graudkopības saimniecības un cūkas tiek barotas ar graudaugu blakusproduktiem. Maize, kas sākotnēji tikusi izmantota desās, bija pāri palikušie klaipi no vietējiem maizniekiem, kam radās labs noiets sakaltušai maizei, kuru vairs nevarēja pārdot kā svaigu. Šis paradums ir saglabājies arī mūsdienās.

5.2. Produkta specifika:

Ņūmārketas desai ir augsts gaļas saturs un rupja kapājuma struktūra un tai ir pievienotas garšvielas. Vietējie ražotāji turpina gatavot desas, izmantojot tradicionālās receptes, kas tikušas nodotas no paaudzes paaudzē.

Ņūmārketas desa ir pazīstama ar tās rupjo pikanto struktūru, kuras sastāvā ir baltie un melnie pipari, sāls, timiāns, pētersīļi, muskatrieksts un no kaltēta citrona izgatavotais dabīgais aromatizators kā antioksidants. Ņūmārketas desa ir kļuvusi par zirgu skriešanās sacīkšu neatņemamu daļu, jo sacīkšu sezonas laikā sacīkstēs un dažādos viesu namos to pārdeva kā karsto uzkodu. Skatītāji to pirka arī līdzņemšanai uz mājām pēc sacīkstēm. Tā ir kļuvusi populāra arī ārpus zirgu skriešanās sacīkstēm un joprojām ir iecienīta karaliskajā ģimenē.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Produkta reputācija

Ņūmārketa desa drīz kļuva par populāru uzkodu zirgu skriešanās sacīkšu brālībā, kuru vidū bija arī karaliskās ģimenes locekļi. Šī desa ir iecienīta karaliskajā ģimenē kopš 19. gadsimta sākuma. Ņūmārketas desas recepte nav mainījusies kopš karalienes Viktorijas laika, un to joprojām gatavo atbilstoši tiem pašiem augstākajiem standartiem, kā tas ir bijis vienmēr. Tā tiek rūpīgi gatavota ar rokām mazās partijās un nesatur mākslīgās krāsvielas un aromatizētājus.

Desas kļuva plaši iecienītas ārpus zirgu skriešanās sacīkšu apmeklētāju loka, un Ņūmārketas Vietējās vēstures biedrības hronikas pierakstos ir pieminēts dzelzceļa darbinieks, kurš ik sacīkšu nedēļu veltīja divas trīs stundas, pasūtot desu saiņus uz sacīkstēm norīkotajiem vilcieniem darbīgajā zirgu skriešanās sacīkšu sezonā, kad dzelzceļa satiksme kļuva biežāka.

Desu ražošanas attīstība Ņūmārketā bija neizbēgama, ņemot vērā, ka tā atradās Safolkā. Šī grāfiste jau ilgu laiku bija viena no lielākajām labas cūkgaļas ražotājām; Safolkas melnās cūkas gaļa tika augsti vērtēta tās salduma un maiguma dēļ. Ņūmārketas reģionā staļļu pagalmos un vietējās saimniecībās tika turētas cūkas, kurām ļāva brīvi pārvietoties un kuras baroja ar barības atliekām un lopbarību. Pilsētā 19. gadsimta beigās un 20. gadsimta sākumā bija apmēram ducis gaļas ražotāju, no kuriem daudzi audzēja, nobaroja un nokāva savas cūkas, lai nodrošinātu gaļu pašu desām.

Kaut arī 20. gadsimta sākumā Ņūmārketā esot darbojies ducis miesnieku, kas visi ražoja savas desas, pamazām veikalu skaits saruka līdz trim Ņūmārketas desas ražotājiem. Lai gan senākās ziņas par Ņūmārketu un desām ir fiksētas 1618. gadā, atsevišķs desas veids, kuras nosaukums ir Ņūmārketas desa, parādās rakstos 19. gadsimta vidū, un senākā līdz šim atklātā norāde ir minēta 1849. gadā.

Nesenākā pagātnē Ņūmārketas desa ir bieži pieminēta pavārgrāmatās un ceļvežos. Tās tiek aprakstītas grāmatā “Traditional Foods of Britain” (Laura Mason un Catherine Brown, Prospect Books, 1999), kas ir daļa no visu Eiropas Savienības reģionu pārtikas produktu rādītāja, un Clarissa Dickson-Wright savā pēdējā grāmatā atstāsta pirmos iespaidus par Ņūmārketas desu. Meklētājā Google ir 4 190 atsauces uz Ņūmārketas desu. Ņūmārketas Vietējās vēstures biedrības pārskatā par Ņūmārketas vēsturi ir sniegts vietējās desu ražošanas pilnīgs apskats, kurā visi apgalvojumi tiek pamatoti. Kāds Ņūmārketas desu ražotājs ir piegādājis desas pēc karaliskā pasūtījuma kopš 1907. gada un pašlaik piegādā desas pēc karaliskā pasūtījuma Viņas Majestātei karalienei. Cita ražotāja desas tiek pasniegtas kā tradicionāla balva valsts vecāko zirgu skriešanās sacīkšu, Ņūmārketas “Pilsētas kausa”, žokejiem uzvarētājiem. Ņūmārketas desa tiek pieminēta arī Lielbritānijas Tūrisma iestādes publikācijā “Taste England” un tīmekļa vietnē http://www.EnjoyEngland.com

Atsauce uz specifikācijas publikāciju:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) OV L 93, 31.3.2006., 12. lpp.